ফের ধর্ষণের অভিযোগ উঠল বিধাননগরে। বুধবার রাতে দক্ষিণ কলকাতার বাসিন্দা এক যুবতীকে বিধাননগরের বৈশাখী এলাকার একটি গেস্ট হাউসে আটকে রেখে ধর্ষণ করা হয় বলে অভিযোগ। পুলিশের কাছে অভিযোগে ওই নির্যাতিতা জানিয়েছেন, তিনি পালানোর চেষ্টা করলে তাঁকে অস্ত্র দেখিয়ে প্রাণনাশের হুমকিও দেওয়া হয়।
ওই যুবতী পেশায় কলকাতার একটি পানশালার গায়িকা। পুলিশকে তিনি জানিয়েছেন, কিছুদিন আগে অভিজিৎ সরকার নামে কাঁকুড়গাছি এলাকার এক যুবকের সঙ্গে তাঁর পরিচয় হয় পানশালাতেই। এরপর থেকে ওই যুবতীর সঙ্গে নিয়মিত যোগাযোগ রাখত অভিজিৎ। সম্প্রতি একান্তে সময় কাটানোর জন্য ওই যুবতীকে একাধিকবার বলেছিল অভিজিৎ। বুধবার ওই যুবতী ৫০ হাজার টাকার বিনিময়ে অভিজিৎকে সঙ্গ দিতে রাজি হন। যদিও অভিজিৎ তাতে রাজি হয়নি। তবে বেশ কিছুক্ষণ মতভেদের পর ৪০ হাজার টাকায় রফা হয় বলে পুলিশকে জানিয়েছেন তিনি।
বুধবার রাতের দিকে তাঁকে উল্টোডাঙার হাডকো মোড়ের কাছে অপেক্ষা করতে বলে অভিজিৎ। নির্দিষ্ট সময়ে গাড়ি নিয়ে হাডকো মোড়ে পৌঁছে যায় সে। যুবতীকে গাড়িতে তুলে বিধাননগরের বৈশাখী আবাসন এলাকায় একটি গেস্ট হাউসে যায় অভিজিৎ। ভাড়া করা নির্দিষ্ট ঘরে ঢুকেই টাকা দাবি করেন ওই যুবতী। অভিজিৎ পরে টাকা দেওয়ার কথা বললেও তাতে রাজি হননি তিনি। শুরু হয় কথা কাটাকাটি। আচমকাই অভিজিৎ টাকা দিতেই অস্বীকার করে। ওই যুবতী সেখান থেকে চলে যেতে চাইলে তাঁকে অস্ত্র দেখিয়ে ভয় দেখানো হয় বলে পুলিশকে জানিয়েছেন নির্যাতিতা। এরপর তাঁকে ধর্ষণ করা হয় বলে অভিযোগ। এরপর গাড়িতে তুলে হাডকো মোড়ের কাছেই অভিজিৎ তাঁকে গাড়ি থেকে নামিয়ে দেয়। 
ঘটনার দু’দিন পর শুক্রবার বিধাননগর উত্তর থানায় অভিজিতের বিরুদ্ধে ধর্ষণ ও অস্ত্র দেখিয়ে প্রাণনাশের হুমকির অভিযোগ দায়ের করেন ওই যুবতী। আপাতত তাঁকে জিজ্ঞাসাবাদ করছে পুলিশ। একইসঙ্গে খতিয়ে দেখা হচ্ছে ওই এলাকার ক্লোজ্ড সার্কিট ক্যামেরার ফুটেজও। বিধাননগর সিটি পুলিশের গোয়েন্দাপ্রধান সন্তোষ পাণ্ডে বলেন, ‘‘একটি ধর্ষণের মামলা রুজু করা হয়েছে। তদন্ত চলছে।’’ পুলিশ সূত্রের খবর, অভিযুক্ত অভিজিতের বিরুদ্ধে ধর্ষণের পাশাপাশি অস্ত্র আইনেও মামলা দায়ের করা হয়েছে। যদিও শুক্রবার রাত পর্যন্ত তাকে গ্রেফতার করতে পারেনি পুলিশ।
প্রসঙ্গত, চলতি বছরের ২৯ মে রাতে বিধাননগরের সেক্টর ফাইভ এলাকায় এক নেপালি যুবতীকে পথ দেখানোর অছিলায় গাড়িতে তুলে গণধর্ষণের অভিযোগ উঠেছিল। সারারাত ধরে ধর্ষণের পর ভোরের দিক বৈশাখীর কাছেই তাঁকে গাড়ি থেকে ফেলে দেয় অভিযুক্তেরা। এক ট্যাক্সিচালকের সহায়তায় পুলিশের দ্বারস্থ হন ওই তরুণী। মোট চারজনকে গ্রেফতার করেছিল পুলিশ। সম্প্রতি সেই ঘটনায় ধৃতদের অভিযুক্ত করে আদালতে চার্জশিট জমা দিয়েছে পুলিশ।